b'\n_START_ARTICLE_\nKsantochromizmas\n_START_PARAGRAPH_\nKsantochromizmas (angl. xanthochromism), ksantochroizmas (angl. xanthochroism), ksantizmas (angl. xanthism)\xc2\xa0\xe2\x80\x93 neb\xc5\xabdingai geltona gyv\xc5\xabno pigmentacija. Da\xc5\xbenai susijusi su b\xc5\xabding\xc5\xb3 raudon\xc5\xb3 pigment\xc5\xb3 nebuvimu ir j\xc5\xb3 pakeitimu geltonais pigmentais. To prie\xc5\xbeastis paprastai genetin\xc4\x97, bet gali b\xc5\xabti ir specifin\xc4\x97 mityba._NEWLINE_Ksantochromizmui prie\xc5\xa1ingas rei\xc5\xa1kinys, kai organizme visi\xc5\xa1kai n\xc4\x97ra gelton\xc5\xb3 pigment\xc5\xb3, vadinamas aksantizmu (angl. axanthism).\n_START_SECTION_\nMechanizmas\n_START_PARAGRAPH_\nKsantochromizmo prie\xc5\xbeastis gali b\xc5\xabti tiek gelton\xc5\xb3 pigment\xc5\xb3 perteklius gyv\xc5\xabno k\xc5\xabno dangoje, tiek melanino stygius. Stingant melanino gyv\xc5\xabno dangai spalv\xc4\x85 suteikia kiti, iki tol melanino maskuoti pigmentai. Antrasis ksantochromizmo variantas yra albinizmo atmaina. Antrasis atvejis ne\xc4\xafmanomas \xc5\xbeinduoliams (j\xc5\xb3 k\xc5\xabno spalvos sudaryme karotinoidai ir pteridinai nedalyvauja), bet b\xc5\xabdingas \xc5\xbeuvims, varliagyviams, ropliams ir pauk\xc5\xa1\xc4\x8diams.\n_START_SECTION_\n\xc4\xaevairov\xc4\x97\n_START_PARAGRAPH_\nKornelio universitete atlikti ne\xc4\xafprastos spalvos pauk\xc5\xa1\xc4\x8di\xc5\xb3, lankiusi\xc5\xb3 lesyklas, tyrimai parod\xc4\x97, kad tik 4% j\xc5\xb3 buvo ksantochromistai (albinosai sudar\xc4\x97 76%)._NEWLINE_Pauk\xc5\xa1\xc4\x8diai su geneti\xc5\xa1kai lemtu ksantochromizmu, ypa\xc4\x8d specialiai veisiami kai kuri\xc5\xb3 pap\xc5\xabg\xc5\xb3 r\xc5\xab\xc5\xa1i\xc5\xb3 mutantai, vadinami lutino. Laukiniai individai ksantochromistai buvo aptikti tokiose r\xc5\xab\xc5\xa1yse kaip geltonoji kiel\xc4\x97, \xc5\xbealioji pe\xc4\x8dialinda, gelsvauodegis kr\xc5\xabminukas Setophaga tigrina, raudonkr\xc5\xabtis did\xc5\xbeiasnapis kardinolas, svilikas Coccothraustes vespertinus, karolininis tamsianugaris genys, \xc5\xbealsvoji piranga, paprastasis kardinolas, didysis margasis genys, paprastoji nendrinuk\xc4\x97 siuv\xc4\x97ja, raudonkr\xc5\xabt\xc4\x97 giedan\xc4\x8dioji med\xc5\xa1ark\xc4\x97.'